《白玉蝀桥泛舟流霞岛》
明代·区大枢

彩霞飞自赤城标，双棹淩空渡玉桥。波上星辰三岛接，湖中云树十洲遥。

层岩锦石晴相映，小洞桃花晚故飘。共促仙杯驻颜色，醉来同听紫鸾箫。

作者简介：区大枢，字用环，一字元宰。高明人。益长子。明神宗万历元年（一五七三）举人。谒选得郡丞，不就。晚年令安远，转岳州通判。数月卒于官。有《振雅堂》、《廉江》、《岳阳》稿。清道光《广东通志》卷二九七、清光绪《高明县志》卷一三有传。